**Marcali Csarnok Szolgáltató Kft.**

8700 Marcali, Park u. 16.

Adószám: 11926881-2-14

Tel./Fax: 06-85/314-466

Mobil: 06-20/9284930

**Városi Önkormányzat**

8700 Marcali, Rákóczi u. 11.

**BESZÁMOLÓ**

A Marcali Városi Sportcsarnok

vállalkozásban történő üzemeltetésének

tapasztalatairól.

A Képviselőtestület 2014. januári ülésére

**Tisztelt Képviselőtestület!**

**Tisztelt Polgármester Úr!**

Az Önkormányzat felé történő évenkénti beszámoló mindig nehéz helyzetbe hoz bennünket, hisz a hosszú idő óta, - szerintünk jól működő – rendszerben nagy változások nem történnek és tevékenységünk megítélése elsősorban szolgáltatásainkat napról-napra igénybe vevők véleményén kell, hogy alapuljon. Törekvésünk mindenképpen az, hogy a felénk támasztott igényeket kielégítsük, megfeleljünk a sokrétű elvárásnak.

A tavalyi évben 20 éves intézmény reméljük munkánk által is igazolta a létesítéséről történő akkori döntés helyességét, illetve a 2000. január 01-től vállalkozásban történő üzemeltetésnek is pozitív hatásai érződnek.

**Személyi feltételek:**

A Csarnok Kft. alkalmazásában ill. vállalkozói jogviszonyban álló személyzet létszáma és összetétele alkalmas a feladatok ellátására. Szinte valamennyien a kezdetektől itt dolgoznak. A nagyobb rendezvények alkalmából külső személyeket vonunk be a munkába. A folyamatos éves- és a hosszú napi nyitva tartást csak rugalmas munkarenddel tudjuk biztosítani, más működési formában a létszám bővítése válna szükségessé. A bérek megállapítása a törvényi előírások figyelembe vételével történik. Továbbra is megtartottuk az éjszakai ügyeleti szolgálatot.

Szakfeladatok ellátására vállakozásokat vonunk be. / munka- és tűzvédelem, vészvilágítás, kazánkarbantartás stb. /

**Tárgyi feltételek:**

A 2006-ban történt felújítás előtt és azóta is valamennyi karbantartási, állagmegóvási munkát magunk végzünk vagy végeztetünk. Ehhez a várostól soha nem kértünk segítséget. A folyamatosan nagy igénybevétel miatt ez napi feladatot ró ránk. Több, az épület átadása óta létező problémával küszködünk, ami erőnkből és lehetőségeinkből telik, azt megtesszük kiküszöbölésére.

A meglévő gondok ellenére kijelenthetjük: a létesítmény és a rendelkezésre álló eszközök, berendezések alkalmasak feladataink ellátására. Az önkormányzattal egyeztetett leltár szerint, a készletekben hiányosságot nem tapasztaltunk. Az elhasználódott eszközöket folyamatosan pótoljuk, fejlesztésekre is sor került. A karbantartásokat elvégeztük.

A szakhatóságok / tisztiorvos, mentők, katasztrófavédelem, rendőrség / által végrehajtott éves bejárás is megnyugtató eredménnyel zárult. Ez évben is megtörtént a kézilabda- és a kosárlabda pálya hitelesítése, mely a versenysportra való alkalmasságunk előfeltétele.

Szabályzataink napra készek. / érintés-, tűz-, villámvédelem, tűzoltó készülékek, felfüggesztett kosárlabda palánk éves ellenőrzése, kéményseprők „füst jelentés” stb. /

Több hónapos erőlködés után, a gázóra kisebb áteresztő képességűre történő lecserélésével sikerült a gázfogyasztás alapdíját jelentősen lecsökkentetnünk.

Legjelentősebb gondjaink továbbra is a beázásokkal, a parkolással és a Bernáth Galéria melletti sétány világításával és a D-i tűzcsapokkal összefüggésben jelentkeznek.

**Működés:**

Napi működésünk továbbra is az oktatási intézményekkel és a Marcali Város Szabadidő Sportegyesület kézilabda és kosárlabda szakosztályával függ össze.

Az iskolák ősztöl-tavaszig délelőttönként, a tanulócsoportok és gyereklétszám függvényében, órarendi beosztással testnevelés órákon vesznek részt létesítményünkben.

Az MVSZSE felnőtt és utánpótlás együttesei este nyolc óráig tartják foglalkozásaikat. A TAO rendszer bevezetése többféle összefüggésben is jelentkezik nálunk. Egyrészt a diákolimpia verseny rendszerén kívül az iskoláknak „semmi köze” az alacsonyabb korosztályok versenyeztetéséhez, tehát a feltételeket / tárgyi, anyagi, létesítményi / az egyesületnek kell megteremtenie. Másrészt a megnövekedett felkészülési és mérkőzésigény, /9 kézilabdás és 5 kosárlabdás csoport működik /az egyébként is minimálisra csökkent szabadidőt is teljesen kitölti a Sportcsarnokban. Mindenki igyekszik itthon rendezni a versenyét, hisz az kerül a legkisebb költségbe, mivel a teremért nem kell fizetni. Így viszont a telítettség még nagyobb.

A mégis meglévő szabad kapacitást egyéb csoportok, szervezetek, rendezvények töltik ki. / óvodák, nyugdíjasok, tűzoltók, rendőrök, vállalatok, ballagás, szalagavató, Szakképző, Szőcsény, küzdősportosok, labdarúgók, íjászok, Pedagógus Nap, légvárvilág, koncert, varieté, kerékpáros ügyességi verseny, polgárvédelmi verseny, diáknap, diákolimpia, Városi Teremlabdarúgó Bajnokság, foci kupák stb. /

A július hónapot tudjuk válogatottak edzőtáboroztatására felhasználni.

Kihasználtsági mutatóink folyamatosan magasak. Naponta több százan fordulnak meg nálunk. Az elmúlt évben nemcsak a sportolni vágyók száma nőtt, hanem az események iránt érdeklődőké is. / pl. kézilabda mérkőzések, teremfoci stb. /

A 20 évre visszatekintve jó érzéssel állapíthatjuk meg: miattunk egyetlen tanóra, edzés, esemény, rendezvény sem maradt el, sőt a zavartalan lebonyolításnak részünkről nem volt akadálya. Az igényeket csak heti 7 napos nyitva tartással, nyári leállás nélkül tudjuk kielégíteni. A különböző korosztályok nyári edzőtábor igényei – legtöbbször napközis rendszerben – is nálunk jelentkeznek.

A bérleti és üzemeltetési szerződésben meghatározottaknál jóval több „közcélú” feladatot vállalunk ill. látunk el.

**Gazdálkodás:**

Az ésszerű takarékosság szem előtt tartása soha nem ment szolgáltatásaink színvonalának rovására. Bevételeink a kevés szabadon felhasználható idő miatt behatároltak, de a lehetőségeinket igyekszünk minél jobban kihasználni. Bérleti díjaink „emberbarátiak”, szeretnénk minél több egyénnek és közösségnek a sportolás, a mozgás lehetőségeit megteremteni.

Gazdálkodásunk a közismert okok miatt nem volt zökkenőmentes, újabb hitel felvételével tudtuk elérni, hogy év végére a kölcsönökön kívül más tartozásunk nem volt.

Kérem beszámolóm elfogadását.

Marcali, 2014, 01. 06.

Tisztelettel:

Kiss László

ügyvezető